Kvennalandslið Íslands í fótbolta lék annan leik sinn á SheBelives-mótinu í Bandaríkjunum í nótt. Fram undan er úrslitaleikur mótsins gegn heimsmeisturum Bandaríkjanna.
Ísland mætti Tékklandi í öðrum leik sínum á mótinu í nótt. Natasha Anasi skoraði fyrsta mark leiksins fyrir Ísland á 11. mínútu og er þetta fyrsta mark hennar fyrir íslenska landsliðið. Sjö mínútum síðar bætti Selma Sól Magnúsdóttir öðru marki Íslands við og staðan var 2-0 í leikhléi. Tékkar minnkuðu muninn í lok leiks en 2-1 fór fyrir Ísland. Íslenska liðið hefur unnið báða leiki sína á mótinu og mætir Bandaríkjunum í lokaleik sínum aðfaranótt fimmtudags. Bandaríska liðið lagði Nýja-Sjáland í gærkvöldi með fimm mörkum gegn engu. Þrjú marka Bandaríkjanna voru sjálfsmörk Nýja-Sjálands og skoraði Meikayla Moore þau öll. Leikur Íslands og Bandaríkjanna er sýndur beint á RÚV klukkan tvö aðfaranótt fimmtudags.
Íslands- og bikarmeistarar KA/Þórs tryggðu sér sæti í undanúrslitum bikarkeppni kvenna í handbolta í gærkvöldi. KA/Þór tók á móti HK fyrir norðan og vann með tíu marka mun, 30-20. Fyrr í gær hafði Fram tryggt sitt sæti í undanúrslitum með öruggum sigri á ÍR, 32-16. 8-liða úrslitum kvenna lýkur í kvöld með tveimur leikjum. FH og Stjarnan mætast og Valur og Haukar og verður síðarnefndi leikurinn sýndur beint á RÚV 2 klukkan hálfátta.
Í úrvalsdeild kvenna í körfubolta er áfram mikil spenna. Tveir leikir fóru fram í deildinni í gærkvöldi og lagði Fjölnir Keflavík, 99-83, og Njarðvík vann Hauka, 78-70. Fjölnir og Njarðvík eru jöfn á toppi deildarinnar með 24 stig hvort lið. Valur kemur næst með 22 stig en Haukar eru með 18. Fjögur efstu lið deildarinnar fara áfram í úrslitakeppnina.
Karlalandslið Íslands í körfubolta mætir Ítalíu í undankeppni heimsmeistaramótsins á fimmtudag. Craig Pedersen hefur valið 15 leikmenn til verksins og koma sterkir leikmenn inn í íslenska leikmannahópinn. Þeir Haukur Helgi Pálsson, Pavel Ermolinskí og Hörður Axel Vilhjálmsson eru allir í leikmannahópnum að nýju eftir fjarveru vegna meiðsla. Leikmannahópinn má sjá í heild sinni á ruv.is en leikur Íslands og Ítalíu er sýndur beint á RÚV 2 klukkan átta fimmtudagskvöld.
